ตาลีบันฆ่าโหด นร.ปากีฯ 130 ศพ (ชมคลิป)
บุกกราดยิงในร.ร. ออสซี่เชิดชู2เหยื่อ ฮีโร่ช่วยตัวประกัน,โลกสลดอีกครั้ง ปากีสถานกลายเป็นแดนนรก หลังกองโจรใจทมิฬกลุ่มตาลีบัน บุกโจมตีสังหารเด็กนักเรียนตายสยองกว่า 100 ศพคาโรงเรียน เป็นที่สังเวชใจ นายกรัฐมนตรีปากีสถานออกแถลงการณ์ประณามกลุ่มตาลีบัน ระบุเป็นเหตุโศกนาฏกรรมระดับชาติ ลั่นวาจาจะไม่ไว้ชีวิตผู้อยู่เบื้องหลังการสังหารเด็ก ด้านชาวซิดนีย์เศร้าทั้งเมือง แห่วางดอกไม้ไว้อาลัยเหยื่อตัวประกันที่เสียชีวิต พร้อมยกย่อง 2 ตัวประกันที่เสียชีวิตเป็นฮีโร่ เผยผู้จัดการร้านกาแฟที่เกิดเหตุ แย่งปืนคนร้ายจนต้องสละชีวิตตัวเอง เพื่อให้เหยื่อตัวประกันคนอื่นๆวิ่งหนีรอดออกจากร้าน ขณะที่ทนายความสาวลูก 3 ที่ใช้ตัวเองบังกระสุนให้เพื่อนร่วมชะตากรรมที่กำลังตั้งท้องปลอดภัย แต่ตัวเองเสียชีวิตแทน สภาทนายความรัฐนิวเซาท์เวลส์ออกแถลงการณ์เสียใจสุดซึ้ง ทางการสั่งลดธงครึ่งเสาร่วมอาลัย นายกฯออสซี่ระบุคนร้ายจิตไม่ปกติ,ในขณะที่โลกยังไม่หายเศร้าสลดใจกับเหตุการณ์สะเทือนขวัญกับเหตุการณ์จี้จับตัวประกันในร้านกาแฟ ย่านมาร์ติน เพลซ ที่มหานครซิดนีย์ ประเทศออสเตรเลีย ที่มีเหยื่อตัวประกันเสียชีวิต 2 ศพ ก็ได้เกิดเหตุการณ์ฆ่าหมู่เด็กนักเรียนอย่างเหี้ยมโหดไร้มนุษยธรรมกว่า 100 ศพ เป็นที่สะเทือนขวัญชาวโลกอย่างร้ายแรงอีกคำรบ เมื่อวันที่ 16 ธ.ค. โดยได้เกิดเหตุโศกนาฏกรรมที่เมืองเปชาวาร์ ในจังหวัดไคเบอร์ ปักห์ตุนฮวา ทางภาคตะวันตกเฉียงเหนือประเทศปากีสถาน คนร้ายไม่ทราบจำนวนพร้อมอาวุธครบมือ บุกเข้าไปในโรงเรียนประถมและมัธยมที่มีนักเรียนมากกว่า 500 คน ลงมือกราดยิงอย่างไร้ความปรานี เบื้องต้นทางการเชื่อว่ามีผู้เสียชีวิตมากกว่า 100 ศพ ในจำนวนนี้เป็นเด็กนักเรียนถึง 84 คน ได้รับบาดเจ็บอีกอย่างน้อย 100 คน,นายเปอร์เวซ คัตตัก มุขมนตรีประจำจังหวัดไคเบอร์ ปักห์ตุนฮวา เปิดเผยเมื่อวันที่ 16 ธ.ค. เจ้าหน้าที่ความมั่นคงได้รับแจ้งกลุ่มคนร้ายบุกโจมตีโรงเรียนประถม ซึ่งอยู่ในอุปถัมภ์ของกองทัพบกปากีสถาน เมื่อเวลาประมาณ 10.00 น. ตามเวลาท้องถิ่น จึงระดมกำลังชุดปฏิบัติการพิเศษคอมมานโดรุดหน้าไปยังที่เกิดเหตุทันที และพบกับฉากที่น่าสยดสยอง ภายในอาคารเรียนที่คนร้ายบุกโจมตีได้เต็มไปด้วยร่างของเด็กประถมที่ถูกยิงเสียชีวิตและบาดเจ็บสาหัส ก่อนพบกับกลุ่มคนร้ายอย่างน้อย 6 คน ที่ยังคงลงมือสังหารเหยื่อต่อเนื่อง จนเกิดการยิงปะทะกันอย่างดุเดือด ซึ่งต่อมาจากการตรวจสอบพบว่าผู้ลงมือก่อเหตุครั้งนี้ เป็นสมาชิกกองกำลังติดอาวุธตาลีบัน,ด.ช.อับดุลเลาะห์ จามาล 1 ในเด็กนักเรียนที่ได้รับการช่วยเหลือนำตัวส่งโรงพยาบาล เปิดเผยว่า ก่อนเกิดเหตุพวกตนกำลังเรียนวิธีปฐมพยาบาลเบื้องต้นจากเจ้าหน้าที่ทหารหน่วยเสนารักษ์ แต่ทันใดนั้นคนร้ายก็ได้บุกเข้ามาและกราดยิงแบบไม่ทันตั้งตัว รู้ตัวอีกทีก็พบว่าถูกยิงเข้าที่ขา ขณะที่รอบๆก็เต็มไปด้วยร่างของเพื่อนร่วมชั้นที่ถูกกระสุนยิงจนพรุน นอนกรีดร้องกันบนพื้นที่เต็มไปด้วยเลือด ขณะที่นายมูดาสเซอร์ อาวัน คนงานในโรงเรียนที่รอดชีวิตออกมาได้ระบุว่า หลังจากได้ยินเสียงปืน นักเรียนต่างก็พากันวิ่งหนีเข้าไปหลบในชั้นเรียน แต่ก็ถูกคนร้ายตามเข้าไปกราดยิงทีละห้องอย่างไม่เลือกหน้า,ต่อมากองทัพบกปากีสถานออกแถลงการณ์ว่า เจ้าหน้าที่อพยพผู้คนออกมาจากโรงเรียนทั้งหมดแล้ว ขณะที่สมาชิกกลุ่มตาลีบันยังคงปักหลักยิงต่อสู้กับชุดคอมมานโดอย่างเหนียวแน่น ซึ่งสื่อมวลชนท้องถิ่นเปิดเผยด้วยว่า ยังคงมีเสียงปะทะดังอย่างต่อเนื่อง และมีเสียงระเบิดดังสนั่นอย่างน้อย 2 ครั้ง ยังไม่ทราบว่ามีเจ้าหน้าที่และสมาชิกกลุ่มตาลีบันเสียชีวิตแล้วหรือไม่ ส่วนเจ้าหน้าที่ของโรงพยาบาลเลดี้ รีดดิ้ง ในพื้นที่ใกล้เคียง ชี้แจงว่ามีทหารเสียชีวิต 1 นาย และครูได้รับบาดเจ็บด้วย 2 คน,ขณะที่นายโมฮัมเหม็ด คูราซานี โฆษกกองกำลังติดอาวุธตาลีบัน ได้ออกแถลงผ่านทางโทรศัพท์มายังสื่อมวลชนปากีสถานระบุว่า ผู้ลงมือก่อเหตุครั้งนี้เป็นสมาชิกหน่วยระเบิดพลีชีพของตาลีบันจำนวน 6 คน จุดประสงค์ก็เพื่อล้างแค้นกองทัพปากี– สถานที่ออกปฏิบัติการปราบปรามกลุ่มตาลีบันในเขตวาซิริสถานเหนือ พื้นที่ใกล้เคียงกับจังหวัดไคเบอร์ ปักห์ตุนฮวา ที่มีนักรบกลุ่มตาลีบันเสียชีวิตหลายร้อยศพ,ในช่วงเย็นวันเดียวกัน เจ้าหน้าที่กองทัพบกปากีสถาน ออกชี้แจงเพิ่มเติมว่า เหตุโศกนาฏกรรมครั้งนี้ มีผู้เสียชีวิตอย่างน้อย 126 ศพ บาดเจ็บมากกว่า 120 คน ขณะที่สมาชิกกลุ่มตาลีบันผู้ก่อเหตุถูกยิงเสียชีวิตแล้ว 4 คน และเจ้าหน้าที่อยู่ระหว่างการตามล่าสมาชิกที่เหลือ,นายนาวาซ ชาริฟ นายกรัฐมนตรีปากีสถาน เดินทางไปยังเมืองเปชาวาร์ทันที หลังทราบข่าวสุดสลด ก่อนออกแถลงการณ์ประณามการกระทำของกลุ่มตาลีบัน ระบุว่าการสูญเสียครั้งนี้ถือเป็นเหตุโศกนาฏกรรมระดับชาติ ขอประกาศว่า ทางการจะไม่ไว้ชีวิตผู้ที่อยู่เบื้องหลังเหตุการณ์เป็นอันขาด และการต่อสู้เพื่อปราบปรามกองกำลังติดอาวุธกลุ่มต่างๆ จะต้องเดินหน้าต่อไป ขณะที่นายฟรองซัวส์ โอลองด์ ประธานาธิบดีฝรั่งเศส ออกแถลงการณ์ว่ารัฐบาลขอประณามการก่อเหตุอันชั่วร้าย ซึ่งไม่สามารถสรรหาคำใดๆมาบรรยายถึงการโจมตีต่อเด็กนักเรียนอันน่าอัปยศครั้งนี้ได้,ขณะที่เหตุการณ์สังหารเด็กนักเรียน เป็นเรื่องราวช็อกโลกไม่ทันข้ามคืน ในที่สุดกลุ่มโจรที่สังหารเด็กนักเรียนอย่างไร้มนุษยธรรม ก็ถูกทางการจับตายแล้ว ทั้งนี้ เมื่อเวลา 20.14 น. ตามเวลาในไทย กองทัพปากีสถานแถลงว่า ปฏิบัติการปราบปรามกลุ่มนักรบตาลีบันที่บุกโจมตีโรง เรียนของกองทัพปากีฯ ในเมืองเปชวาร์ได้ยุติลงแล้ว โดยกลุ่มนักรบกลุ่มตาลีบัน สังกัดกลุ่มที่ชื่อว่า เตห์รีค-อี-ตาลีบัน ปากีสถาน (ทีทีพี) ถูกสังหารหมดทั้ง 6 คน,ก่อนหน้านั้น น.ส.มาลาลา ยูซาฟไซ วัย 17 ปี ที่ถูกกลุ่มตาลีบันบุกจ่อยิงศีรษะบาดเจ็บสาหัสในปากีฯ เมื่อปี 2555 เพราะรณรงค์ต่อสู้เพื่อการศึกษาของเด็กผู้หญิงชาวปากีฯ ก่อนรักษาตัวจนหายและเป็น 1 ใน 2 ผู้คว้ารางวัลโนเบลสาขาสันติภาพปีนี้ ได้พูดถึงเหตุการณ์นี้ว่า รู้สึกหัวใจสลายกับเหตุเข่นฆ่าเด็กนักเรียนจำนวนมากอย่างเลือดเย็นและไร้เหตุผลของกลุ่มตาลีบัน ขอประณามการกระทำที่ป่าเถื่อนและขออยู่เคียงข้างรัฐบาลกับกองทัพปากีฯที่พยายามจัดการคลี่คลายเหตุการณ์น่าสะพรึงกลัวนี้ได้อย่างน่าชื่นชม,ล่าสุด เมื่อเวลา 21.00 น. ตามเวลาในไทย ทางการปากีสถานปรับเพิ่มตัวเลขผู้เสียชีวิตจากเหตุกราดยิงในปากีสถานเพิ่มเป็นเกือบ 130 ศพ เหยื่อเคราะห์ร้ายส่วนใหญ่เป็นเด็กนักเรียนระดับเกรด 1-10 ถือเป็นเหตุก่อการร้ายครั้งรุนแรงที่สุดของประเทศในรอบหลายปี,ส่วนเหตุการณ์ในมหานครซิดนีย์ที่ระทึกขวัญไม่แพ้กันและจบลงด้วยความตาย โดยภายหลังคน ร้ายชาวอิหร่าน ก่อเหตุระทึกจับตัวประกัน 17 คน ขังไว้ในร้านลินด์ต ช็อกโกแล็ต คาเฟ่ ย่าน มาร์ติน เพลซ แหล่งช็อปปิ้งยอดนิยมและแหล่งการเงินกับธุรกิจสำคัญในนครซิดนีย์ รัฐนิวเซาท์เวลส์ ของออสเตรเลีย เป็นเวลานานกว่า 16 ชั่วโมง จนหน่วยตำรวจเฉพาะกิจของออสเตรเลียตัดสินใจนำกำลังบุกเข้าชิงตัวประกันเมื่อเวลา 02.15 น. วันที่ 16 ธ.ค.ตามเวลาออสเตรเลีย โดยปฏิบัติการบุกเข้าช่วยเหลือตัวประกันภายในร้านกาแฟ เป็นการยุติเหตุการณ์ตึงเครียดที่เกิดขึ้น โดยเจ้าหน้าที่พร้อมอาวุธ จู่โจมเข้าไปภายในร้านทั้งทางด้านหน้าและทางด้านหลังของร้านช่วยตัวประกัน ท่ามกลางความมืดสนิทของร้านที่มีการตัดไฟ ซึ่งคนร้ายได้ยิงสวนเจ้าหน้าที่ตำรวจ จนมีการปะทะกันเสียงปืนดังสนั่นหวั่นไหวไปทั่วบริเวณและมีการใช้แก๊สน้ำตา,การปฏิบัติการเข้าช่วยเหลือตัวประกันก่อนฟ้าสาง ใช้เวลาไม่นานก็ยุติและหลังเสียงปืนสงบลง เจ้าหน้าที่ได้เข้าตรวจสอบที่เกิดเหตุ พบว่าคนร้ายคือนายมาน ฮารอน โมนิส อายุ 49 ปี ถูกกระสุนปืนเจ้าหน้าที่เสียชีวิตพร้อมกับตัวประกันอีก 2 คน คือ นายโทริี จอห์นสัน อายุ 34 ปี ผู้จัดการร้าน ลินด์ต ช็อกโกแล็ต คาเฟ่ และนางแคทรินา ดอว์สัน วัย 38 ปี ทนายความสาวลูก 3 รวมเป็นผู้เสียชีวิตทั้งหมด 3 คน ส่วนผู้ได้รับบาดเจ็บมีทั้งหมด 4 คน ในจำนวนนี้มีเจ้าหน้าที่ตำรวจ 1 คนด้วย,สำหรับนายโทรีมีข้อมูลเบื้องต้นว่า นายโทรี พยายามที่จะแย่งปืนคนร้ายระหว่างเป็นตัวประกันอยู่ในร้าน ขณะที่คนร้ายเผลอหลับด้วยความอ่อนเพลียและเป็นช่วงที่ตำรวจกำลังบุกจู่โจมเข้าไป โดยนายโทรีทำเพื่อให้เหยื่อคนอื่นๆได้หลบหนีออกมา แต่โชคร้ายพลาดท่าถูกคนร้ายยิงเสียชีวิต ซึ่งครอบครัวของนายโทรีผู้จัดการของร้านเผยว่า แม้จะเสียใจต่อการจากไปของนายโทรี แต่ภูมิใจในตัวนายโทรี ที่พยายามช่วยเหลือคนอื่น แม้ตัวเองจะต้องเสี่ยงตาย,ขณะที่นางแคทรินาซึ่งใช้ร่างตัวเองเป็นกำบังเพื่อให้เพื่อนสาวที่ตกเป็นตัวประกันคนหนึ่งและกำลังตั้งท้องมีความปลอดภัย ถูกกระสุนปืนลูกปรายเข้าที่ใบหน้าเสียชีวิต ซึ่งการเสียชีวิตนางแคทรินา ดอว์สัน อายุ 38 ปี ทนายความลูกสาม ส่งผลให้สภาทนายความประจำรัฐนิวเซาท์เวลส์ ออกแถลงการณ์แสดงความเสียใจต่อครอบครัวนางดอว์สัน พร้อมระบุว่า นางดอว์สันจะเป็นที่ระลึกถึงในหมู่ทนายความรัฐนิวเซาท์เวลส์ตลอดไป,ขณะที่บรรยากาศของเมืองซิดนีย์ตั้งแต่ช่วงเช้าจนถึงตลอดคืนวันที่ 16 ธ.ค. ตกอยู่ในความเศร้าสลด มีประชาชนจำนวนมากทั้งชาวซิดนีย์ รวมทั้งบรรดาเพื่อนฝูงและญาติกับครอบครัวของผู้เสียชีวิต คนไทยในนครซิดนีย์ กับชาวเมืองอื่นๆ จากรัฐต่างๆ ทยอยเดินทางมาวางช่อดอกไม้ไว้อาลัย ต่อนายโทรี และนางแคทรีนา เหยื่อผู้เสียชีวิตในเหตุการณ์จับตัวประกัน ที่บริเวณจุดเกิดเหตุร้านกาแฟลินด์ต ตลอดทั้งวัน หลายคนพากันร่ำไห้ด้วยความเศร้าสลดใจในเหตุการณ์ที่ทำให้ตัวประกันทั้งสองคนต้องเสียชีวิตอย่างที่ไม่น่าจะเกิดขึ้นและภาวนาขออย่าเกิดเหตุร้ายขึ้นในนครซิดนีย์อีก เนื่องจากเป็นครั้งแรกที่มหานครซิดนีย์ ซึ่งได้ชื่อว่าเป็นเมืองที่น่าอยู่ของโลก เกิดเหตุการณ์ร้ายแรงเช่นนี้ พร้อมกันนี้ได้ยกย่องให้นายโทรีและนางแคทรีนาเป็นฮีโร่ในเหตุการณ์อันสุดสลดนี้,ยังมีชาวออสเตรเลียผู้นับถือศาสนาอิสลามหลายกลุ่มทยอยเดินทางมาไว้อาลัย สวดภาวนาแด่ผู้เสียชีวิตด้วยอาการเศร้า และจากเหตุการณ์สลดใจดังกล่าว นายโทนี แอ็บบ็อตต์ นายกรัฐมนตรีออสเตรเลีย ได้ประกาศลดธงครึ่งเสาทั่วประเทศเมื่อวันที่ 16 ธ.ค. แสดงความไว้อาลัยแก่เหยื่อผู้เสียชีวิต พร้อมระบุว่านายโมนิสมีสภาพจิตไม่ปกติ และช่วงบ่ายวันเดียวกัน นายโทนี แอ็บบ็อตต์ นายกรัฐมนตรี พร้อมด้วยนางมาการ์เร็ตต์ แอ็บบ็อตต์ ภริยา เดินทางมาร่วมวางช่อดอกไม้บริเวณที่เกิดเหตุด้วย เช่นเดียวกับ ผบ.ตร. แอนดรูว์ ซิพิโอเน แห่งรัฐนิวเซาท์เวลส์ ก็มาวางช่อดอกไม้เพียงลำพังในช่วงเช้าด้วยเช่นกัน,ขณะเดียวกัน หลังจากเกิดเหตุได้มีชาวมุสลิมจำนวนหนึ่งไม่กล้าสวมผ้าคลุมหน้าหรือใส่ชุดมุสลิม เนื่องจากหวั่นเกรงว่าจะถูกต่อต้านจากผู้ที่ไม่พอใจในการกระทำของนายโมนิส แต่ชาวออสเตรเลียก็ได้แสดงความมีน้ำใจและแสดงความเป็นหนึ่งเดียวกับชาวมุสลิม ด้วยโครงการรณรงค์ไปเป็นเพื่อนชาวมุสลิม Ill ride with you คล้อยหลังเพียงไม่กี่ชั่วโมงจากเหตุมือปืนมุสลิมจับตัวประกันในร้านกาแฟซิดนีย์ยุติลง,ทั้งนี้ ทวิตเตอร์ในออสเตรเลียต่างพากันติดแฮชแท็กคำว่า #Ill ride with you เพื่อให้ความช่วยเหลือหรือบริการขนส่งมวลชนไปเป็นเพื่อนชาวมุสลิมที่มีความหวั่นเกรงว่าอาจเจอกระแสต่อต้านภายหลังเกิดเหตุการณ์จี้จับตัวประกันจากฝีมือของชาวอิหร่าน ทำให้แฮชแท็ก #Ill ride with you กลายเป็นกระแสที่ได้รับความนิยมไปทั่วทั้งในเอเชีย ยุโรป แอฟริกา และอเมริกาเหนือ โดยมีการทวีตกว่า 300,000 ครั้ง รวมถึงดาราชื่อดัง รัสเซล โครว์ นักแสดงชายชาวออสเตรเลีย ซึ่งเติบโตที่นครซิดนีย์ ใช้ชื่อเสียงความเป็นซุปเปอร์สตาร์ของเขาร่วมรณรงค์ในครั้งนี้ด้วย,นางแคทเธอรีน เบิร์น รอง ผบ.ตร. แห่งรัฐนิวเซาท์เวลส์ แถลงข้อมูลประวัติในคดีอาชญากรรมของนายมาน ฮารอน โมนิส ต่อสื่อมวลชน โดยระบุว่าเมื่อปี 2545 สตรีผู้หนึ่งแจ้งความว่าถูกนายโมนิสก่อเหตุล่วงละเมิดทางเพศ แต่ตำรวจยินยอมให้ประกันตัวออกไป ขณะที่คดีต่อมา นายโมนิสถูกกล่าวหาว่าเป็นผู้สมรู้ร่วมคิดฆาตกรรมอดีตภรรยา และเป็นคดีที่ยังอยู่ระหว่างกระบวนการพิจารณา จนกระทั่งเมื่อปี 2550-2552 นายโมนิสถูกดำเนินคดีในข้อหาส่งจดหมายข่มขู่คุกคามครอบครัวทหารออสเตรเลียที่เสียชีวิตขณะปฏิบัติหน้าที่ในอัฟกานิสถาน โดยนายโมนิสยืนกรานว่าจดหมายดังกล่าวเป็นการให้คำแนะนำด้วยความหวังดี แต่ศาลตัดสินว่านายโมนิสมีความผิดจริง และสั่งลงโทษด้วยการบำเพ็ญประโยชน์ต่อสาธารณะเป็นเวลา 300 ชั่วโมง เมื่อปี 2556,นายโทนี แอ็บบ็อตต์ นายกรัฐมนตรีออสเตรเลีย ให้สัมภาษณ์สื่อเพิ่มเติมว่า จากประวัติอาชญากรรมที่มีเป็นจำนวนมากของนายมาน ฮารอน โมนิส แสดงให้เห็นว่าเขาเป็นผู้ที่คลั่งไคล้ความรุนแรงและมีแนวคิดสุดโต่งมานานแล้ว ส่วนการก่อเหตุจับตัวประกันที่เกิดขึ้นเมื่อ 15 ธ.ค. อาจจะเป็นความพยายามของนายโมนิสที่ต้องการปิดบังพฤติกรรมรุนแรงของตน โดยสวมรอยว่าเป็นแนวร่วมของกลุ่มติดอาวุธรัฐอิสลาม (ไอเอส) ซึ่งเป็นเรื่องน่าเศร้าใจอย่างยิ่งที่ชาวออสเตรเลียอีกจำนวนไม่น้อยก็พร้อมจะเข้าร่วมก่อความรุนแรงเพื่อเหตุผลทางการเมืองเช่นกัน,ด้านกระทรวงการต่างประเทศของอิหร่านได้ออกแถลงการณ์ประณามการก่อเหตุของนายโมนิสว่าไร้มนุษยธรรม สร้างความตื่นตระหนกคุกคามผู้อื่น โดยแอบอ้างหลักการศาสนาอิสลาม ถือเป็นเรื่องเลวร้ายอย่างยิ่ง พร้อมระบุว่านายโมนิสเป็นชาวอิหร่านโดยกำเนิดและอพยพไปตั้งรกรากที่ออสเตรเลียตั้งแต่ปี พ.ศ.2536 โดยยื่นเรื่องขออยู่อาศัยในออสเตรเลียถาวรในฐานะผู้ลี้ภัยทางการเมือง
โลกสลดอีกครั้ง ปากีสถานกลายเป็นแดนนรก หลังกองโจรใจทมิฬกลุ่มตาลีบัน บุกโจมตีสังหารเด็กนักเรียนตายสยองกว่า 100 ศพคาโรงเรียน เป็นที่สังเวชใจ นายกรัฐมนตรีปากีสถานออกแถลงการณ์ประณามกลุ่มตาลีบัน 
ข่าวหน้า1,ยิง,ฆ่าหมู่,ปากีสถาน,นักเรียน,ประถม,มัธยม,กราดยิง